Lodge-eienaar se moordverhoor uitgestelHerman van Tonder. Foto: Via Facebook. Die verhoor van Herman van Tonder (50), die eienaar van die bekende Mbizi-lodge buite Bela-Bela in Limpopo wat van die moord op sy vrou aangekla word, het nie vandeesweek begin soos verwag nie. Van Tonder het Maandag in die rondgaande hof in Lephalale verskyn, maar die verhoor was nie gereed om voort te gaan nie en is gevolglik na November uitgestel. Die verhoor is van 4 tot 15 November op die hofrol geplaas. Maroela Media het vroeër berig Van Tonder is byna vier jaar ná sy vrou, Elrina, se dood van haar moord aangekla. Luidens die akte van beskuldiging was Van Tonder en Elrina die aand van 5 November 2014 alleen by die huis. Van Tonder het die volgende oggend met sy vrou se liggaam by die hospitaal opgedaag. Volgens die staat was Elrina reeds dood. “[Van Tonder] het beweer sy het in sy teenwoordigheid gesterf aan natuurlike oorsake en/of siekte. Dit was duidelik dat sy al ŉ geruime tyd dood was en sy het enkele sigbare beserings gehad.” Elrina van Tonder. Foto: Via Facebook Volgens die staat het ŉ nadoodse ondersoek later getoon dat Elrina verwurg is. Luidens mediaberigte het Van Tonder glo kort voor Elrina se dood ŉ polis op haar lewe van R3 miljoen tot R7 miljoen verhoog. Op die lys van getuies wat tydens die verhoor deur die staat opgeroep sal word, verskyn die name van twee verteenwoordigers van Old Mutual in Pinelands, Kaapstad. Ander getuies sluit in die polisieondersoekbeampte en dokters by die Warmbad Staatshospitaal en St. Vincent- private hospitaal op die dorp. Van Tonder is in Januarie verlede jaar in hegtenis geneem en op borgtog van R15 000 vrygelaat.